Dilluns que ve comencen els treballs de renovació de la xarxa d'aigua potable i sanejament del carrer la Pau de Sagunt
09 de desembre 2021

![](/media/ydonkrw5/c1_mini_carrerlapau_img_8688.jpg?width=850&height=566.9886363636364)

Dilluns que ve, 13 de desembre, començaran les obres de renovació de la xarxa d'aigua potable i de sanejament del carrer la Pau de Sagunt, uns treballs que contemplen la substitució del col·lector d'aigües residuals i les arquetes dels pous de registre, així com de la canonada d'aigua potable i la reurbanització de la calçada, i que compten amb un pressupost de 319.312,15 euros (IVA inclòs).

Així, este mateix divendres ja se situaran els cartells per a avisar al veïnat de l'inici d'esta intervenció i el dilluns es col·locaran tanques i materials i es començarà a passar el georradar, entre altres actuacions.

![](/media/blgnry4b/c2_carrerlapau_img_8685.jpg?width=378&height=252)El regidor delegat de Manteniment i Aigües, Pepe Gil, ha demanat disculpes per la tardança a començar les obres en esta via. **«Sóc conscient de les molèsties que han hagut de patir no sols els veïns i les veïnes del propi carrer sinó totes les persones que d'una manera o una altra passen per la zona»**, ha traslladat l'edil.

Gil ha explicat que les obres previstes contemplen la renovació de la xarxa de clavegueram i d'aigua potable, de manera que es retiraran les llambordes i es repavimentarà amb asfalt i que **«s'està estudiant»** la renovació de les voreres **«de manera que estiga garantida l'accessibilitat i la seguretat»** de la ciutadania.

Actualment la xarxa de sanejament en esta via presenta problemes que afecten tant al seu funcionament com al manteniment dels col·lectors a causa de la seua insuficient capacitat hidràulica, especialment quan es produeixen fortes pluges, i d'una elevada sedimentació que provoca embossos, tot això a causa d'un alt nivell de deteriorament degut al pas del temps que impedeix el seu correcte desguàs. Tot això fa necessari, quan es nega, la neteja, el desembús i el buidatge mitjançant camions cisterna, amb la conseqüent producció de fortes olors que resulten una molèstia important per al veïnat.

L'actuació servirà també per a substituir la canonada de fibrociment de la xarxa d'aigua potable per una altra de fosa dúctil, al mateix temps que es millorarà l'acabat superficial de la calçada, ja que es retirarà tot l'empedrat del carrer i posteriorment s'asfaltarà, tenint en compte que, segons els estudis previs a la intervenció, restituir les llambordes tindria un cost major i, no obstant això, l'acabat seria pitjor. Pel que fa a les voreres, de manera provisional es cobriran les rases obertes amb formigó superficial llis, ja que, tal com ja ha avançat el regidor Pepe Gil, una vegada conclosa l'obra s'estudia l'execució, més endavant, d'una renovació de les mateixes així com dels accessos i encreuaments amb els vials confrontants.

El cost d'estos treballs, que inclouen la renovació de les xarxes d'aigua potable i clavegueram, la reurbanització de la calçada i les contingències de seguretat i salut de les persones que treballen en les tasques, ascendeix a 263.894,34 euros bruts, que amb l'IVA inclòs resulten 319.312,15 euros.

*   [](http://www.facebook.com/sharer.php?u=https://aytosagunto.es/va/actualitat/renovacio-xarxa-d-aigua-potable-i-sanejament-carrer-la-pau-sagunt-2021-12-09/ "Facebook")
*   [](http://twitter.com/share?url=https://aytosagunto.es/va/actualitat/renovacio-xarxa-d-aigua-potable-i-sanejament-carrer-la-pau-sagunt-2021-12-09/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/renovacio-xarxa-d-aigua-potable-i-sanejament-carrer-la-pau-sagunt-2021-12-09/ "Linked In")
*   [](mailto:?body=https://aytosagunto.es/va/actualitat/renovacio-xarxa-d-aigua-potable-i-sanejament-carrer-la-pau-sagunt-2021-12-09/)